**projekti KNJIŽNICE**

**Bralna in ekobralna značka za učence in odrasle**

Bralno značko, interesno dejavnost, katere osnovni cilj je vzgojiti bralca, ki bo rad bral vse življenje, bomo tudi letos skrbno načrtovali in izpeljali. Vanjo so vključeni vsi učenci od 1. razreda devetletke do zaključka šolanja. Bralna značka poteka tudi za učitelje in starše. Vsem, ki jo opravijo, podelimo bralna priznanja.

Od 9. razredov se ob zaključku devetletnega branja s kvalitetno knjigo poslovimo.

**Projekt Rastem s knjigo**

»Rastem s knjigo« je nacionalni projekt spodbujanja bralne kulture. Z njim skušamo osnovnošolce (sedmošolce) motivirati za branje mladinskega leposlovja slovenskih avtorjev ter jih spodbuditi k obiskovanju splošnih knjižnic. V okviru projekta »Rastem s knjigo  – izvirno slovensko mladinsko leposlovno delo vsakemu sedmošolcu« bodo učenci obiskali Knjižnico Jožeta Mazovca, kjer jim bodo predstavili knjigo z naslovom Elvis Škorc, genialni štor avtorice Janje Vidmar. Na obisk knjižnice se bodo pripravili pri urah KIZ v šolski knjižnici.

**Bralna torbica**

Bralna torbica združuje otroke in starše na nekoliko drugačen način in jih hkrati povezuje s knjižnico. Skupaj z učenci knjižničarskega krožka pripravimo vsebino Bralne torbice za vsak oddelek od 1. do 3. razreda. Vanjo vključimo pravljice različnih slovenskih in svetovnih avtorjev.

**Podarimo si prijatelja – podarimo si knjigo**

Projekt Podarimo si knjigo - podarimo si prijatelja je mednarodni projekt, ki je namenjen izseljenskim in zamejskim otrokom. Namen projekta je oskrbeti knjižnice Društev Slovencev v tujini, ki se trudijo ohranjati stik z matično državo, narodom in kulturo, s slovenskimi naslovi knjig.

**Mednarodni mesec šolskih knjižnic - oktober**

Na pobudo Mednarodnega združenja šolskih knjižničarjev (IASL – International Association of School Librarianship; <http://www.iasl-online.org/>) in Sekcije za šolske knjižnice pri Zvezi bibliotekarskih društev Slovenije v sodelovanju z Društvom šolskih knjižničarjev Slovenije smo se na naši šoli tudi letos pridružili praznovanju in promociji šolskih knjižnic.

**Knjižne uganke**

So oblika bibliopedagoškega dela. Učenci uganko rešujejo s pomočjo knjig v knjižnici. **Teme ugank so raznolike**. Učenci se seznanjajo s pisatelji, pesniki, ilustratorji, spoznavajo različne knjižne zbirke, šege in navade ter tudi Slovenijo in njene lepote. Uganke se navezujejo tudi na praznike, aktualne dogodke ali pomembne obletnice.

Učencem uganke prinašajo veliko veselja, jim širijo literarno obzorja, predvsem pa jih navajajo na **samostojno uporabo knjižnice.**

Po zaključku obdobja, namenjenega za reševanje uganke, izžrebamo učenca, ki je uganko pravilno rešil.

**Mesečne tematske razstave knjig**

Razstave so namenjene promociji in ozaveščanju uporabnikov o aktualnih dogodkih na področju literature.

**Tačke pomagačke v knjižnici**

S projektom R.E.A.D. bomo pričeli v mesecu septembru. Namenjen je učencem prve triade, ki so slabši bralci, se spopadajo s tremo pri glasnem branju, doma nimajo prave spodbude za branje … Pri otrocih, ki berejo psu, je pogosto opazen napredek na mnogih področjih. Postanejo boljši bralci, pozabijo na svoje omejitve pri branju, prebrano besedilo lažje razumejo in se o njem pogovarjajo. Ko se sprostijo, so tudi samozavestnejši, kasneje imajo manj težav z branjem pred vrstniki. Tako postanejo tudi socialno spretnejši, manj ranljivi, lažje se vključujejo v druge dejavnosti. Zaradi prijetne izkušnje z veseljem posegajo po novih knjigah. Knjižnica sodeluje pri koordinaciji, izvajalki pa sta učiteljici Mirka Planinc in Maruša Matelič.